Frank Aaen (EL), 2000-04-04:
Først vil jeg gerne sige tak til de mange partier, som har støttet intentionerne i vores ændringsforslag, og jeg vil specielt anerkende Det Konservative Folkeparti, Venstre, Dansk Folkeparti og Centrum-Demokraterne, som har støttet vores ønske om at fremme mere gennemsigtighed på det danske aktiemarked.
Jeg er fuldstændig klar over, at vi har lidt forskellige måder at argumentere for forslaget på, men jeg noterer mig med tilfredshed, at vi er enige om hensigten, nemlig at alle skal kunne se, hvem der i virkeligheden kontrollerer et givet selskab.
Det synes jeg er betryggende.
Det gør også, at jeg er sikker på, at vi, når vi kommer til efteråret - også med det halve tilsagn, der kom fra den socialdemokratiske ordfører før - kommer igennem med en lovgivning, som fremover vil sikre større gennemsigtighed på det danske aktiemarked.
Det er meget tilfredsstillende, og det er vi meget glade for.
Jeg har også læst - når jeg har haft de positive briller på - økonomiministerens tilsagn sådan, at hun også tilslutter sig mere åbenhed, men at ministeren ønsker lidt mere tid til at tænke over det.
Det er helt i orden.
Vi skal ikke lave noget hastværksarbejde på det her område.
Jeg vil bare sige, at hvis det videre arbejde baserer sig på den fejlslutning, der er i notatet fra Økonomiministeriet om, at gældende regler allerede omfatter indirekte besiddelse, så er der altså nogle, der skal op til ny eksamen på jurastudiet. Jeg vil godt bede ministeren om - og jeg skal også nok skrive et skriftligt spørgsmål om det - at vi får taget lidt mere fat på, hvad forskellen i virkeligheden er på at være et moder-datter-selskab og en koncern med direkte kontrol og så det, at man kun har indirekte kontrol.
Jeg vil også godt sige med det samme, at jeg har hørt i pressen, at ministeren er indstillet på at komme med et forslag om åbne aktiebøger.
Det kan med det samme få vores støtte, men ikke støtte så langt, at vi siger, at det løser problemet.
Dér vil jeg bl.a. henvise til udtalelserne fra Fondsbørsens direktør, Hans-Ole Jochumsen, som siger, at det ikke løser problemet med gennemsigtighed, fordi man så i givet fald skal ud at kigge i utrolig mange aktiebøger, og at der også i aktiebøgerne kan optræde nogle størrelser, som ikke umiddelbart kan overskues.
Det skal være sådan, at det er den, som har kontrollen, der har ansvaret for at indgive oplysninger, når der er krav om oplysning.
Derfor er det også yderligere - når ministeren har henvist til bekendtgørelsen om, hvordan man skal offentliggøre de her ting - nødvendigt at gøre opmærksom på, at der i bekendtgørelsen ikke er nogen straffebestemmelser, og det vil sige, at en virksomhed, der ikke gør det, ikke kan rammes af nogen sanktioner, og det kan vi jo ikke have.
Det skal selvfølgelig være sådan, at gennemfører vi en regel, der sikrer større gennemsigtighed, så skal det også medføre sanktioner, hvis man overtræder de regler.
Det skal vi også have på plads.
Men vi ser selvfølgelig frem til det arbejde, økonomiministeren har lovet os, og vi ser som sagt frem til, når vi kommer til den nye samling, at der så i stor enighed i Folketinget - det ser det i hvert fald ud til - kan vedtages nogle regler, der sikrer større gennemsigtighed, også når et selskab gennem snedige konstruktioner har skjult sit reelle ejerskab.